ନିଜକୁ ପ୍ରକାଶ କରିବା ପାଇଁ ମହିଳାଙ୍କୁ ସୁଯୋଗ ଦେବା ଆବଶ୍ୟକ : ଲିପିକା ଦରାଇ LocalWire-Odisha LocalWire\nନିଜକୁ ପ୍ରକାଶ କରିବା ପାଇଁ ମହିଳାଙ୍କୁ ସୁଯୋଗ ଦେବା ଆବଶ୍ୟକ : ଲିପିକା ଦରାଇ\nଭୁବନେଶ୍ୱର, ମାର୍ଚ୍ଚ ୮(ଲୋକାଲ ୱାୟାର): ମହିଳାମାନେ ନିଜକୁ ଶକ୍ତିଶାଳୀ ଭାବେ ସାବ୍ୟସ୍ତ କରିବା ପାଇଁ ଗୋଟିଏ ଦିନ ଖୁସି ମନାଇବା ବା ପାଳନ କରିବାର କୌଣସି ଆବଶ୍ୟକତା ନାହିଁ, ବରଂ ସମାଜ ମହିଳାଙ୍କ ଅସ୍ତିତ୍ୱକୁ ଜାହିର କରିବା ନିମନ୍ତେ ସେତିକି ସୁଯୋଗ ଦେବାର ଆବଶ୍ୟକତା ରହିଛି ବୋଲି ଶିକ୍ଷା ଓ ଅନୁସନ୍ଧାନ (ଡିମଡ ଟୁ ବି ୟୁନିଭର୍ସିଟି) ପକ୍ଷରୁ ଆୟୋଜିତ ଅନ୍ତର୍ଜାତୀୟ ମହିଳା ଦିବସରେ ଯୋଗ ଦେଇ କହିଛନ୍ତି ବିଶିଷ୍ଟ ଚଳଚ୍ଚିତ୍ର ନିର୍ମାତା ତଥା ଜାତୀୟ ପୁରସ୍କାର ବିଜୟିନୀ ଲିପିକା ସିଂ ଦରାଇ ।\nସେ କହିଛନ୍ତି, ଆମ ସମାଜ ମହିଳାଙ୍କୁ ପୂଜା କରେ କିନ୍ତୁ ଶିଶୁ କନ୍ୟାଟି ଏବେ ବି ଅବାଂଛିତ । ମହିଳାଙ୍କୁ ଗୋଟିଏ ପଟେ ଦେବୀଙ୍କ ଆଖ୍ୟା ଦିଆଯାଏ ତ ଅନ୍ୟ ପଟେ ଡାହାଣୀ ବୋଲି ମଧ୍ୟ କୁହାଯାଏ । ମୁଁ ମୁକ୍ତ ହେବାକୁ ଚାହେଁ । ବାନ୍ଧି ହୋଇ ରହିବାକୁ ଚାହେଁ ନାହିଁ । ମୁଁ ସୃଷ୍ଟି ଦେଖିବାକୁ ଚାହେଁ । କିନ୍ତୁ ମୁଁ ଏଭଳି ଏକ ଅନ୍ଧ ସମାଜରେ ବଂଚିଛି ଯେଉଁଠି କେବଳ ଅନ୍ଧତ୍ୱ ଓ ଅନ୍ଧବିଶ୍ୱାସ ଭରି ରହିଛି ବୋଲି ଚାରିଥର ଜାତୀୟ ପୁରସ୍କାର ହାସଲ କରିଥିବା ଲିପିକା ସିଂ ଦରାଇ କହିଛନ୍ତି ।\nଚଳିତବର୍ଷର ଅନ୍ତର୍ଜାତୀୟ ମହିଳା ଦିବସର ଥିମ୍ "ବାଲାନ୍ସଫରବେଟର' - ବିଶ୍ୱରେ ପୁରୁଷ ଓ ନାରୀଙ୍କ ମଧ୍ୟରେ ସମାନତାକୁ ଉଦ୍ଧୃତ କରି ଲିପିକା କହିଛନ୍ତି ଶତାବ୍ଦୀ ଶତାବ୍ଦୀ ଧରି ମହିଳାମାନେ ନିଷ୍ପେସିତ ରହିଛନ୍ତି । ତେବେ ବର୍ତ୍ତମାନ ଖୁସି ଲାଗୁଛି ଯେ ବିଶ୍ୱରେ ପୁରୁଷ ଓ ସ୍ତ୍ରୀଙ୍କ ମଧ୍ୟରେ ସମାନତା ଆଣିବା ପାଇଁ ଚେଷ୍ଟା କରାଯାଉଛି ।\nଏପରିକି କିନ୍ନର ଏବଂ ଏଲଜିବିଟି ସଂପ୍ରଦାୟକୁ ମଧ୍ୟ ନିଜର କରିବାକୁ ସେ କହିଛନ୍ତି । କାରଣ ସେମାନଙ୍କୁ ମଧ୍ୟ ଜଣେ ମହିଳା ଜନ୍ମ ଦେଇଛି । ସେ କହିଛନ୍ତି ଗୋଟିଏ ଦିନ ପାଳନ କରିବା ଅପେକ୍ଷା ନାରୀତ୍ୱକୁ ଗୌରବ ମଣ୍ଡିତ କରିବା ଉଚିତ୍ ।\nତାଙ୍କର ଜାତୀୟ ପୁରସ୍କାର ପ୍ରାପ୍ତ ଡକୁମେଣ୍ଟାରୀ "ସମ୍ ଷ୍ଟୋରୀଜ୍ ଆରାଉଣ୍ଡ ୱିଚେସ୍' ଓଡ଼ିଶାର ମାନବ ସମାଜର ସମସ୍ୟା ଏବଂ ଅନ୍ଧବିଶ୍ୱାସରେ ଭରା ଡାହାଣୀ ମାନଙ୍କର କାହାଣୀ ଉପରେ ପର୍ଯ୍ୟବଶିତ । ସେହିପରି ଅନ୍ୟ ଏକ କ୍ଷୁଦ୍ର ଚଳଚ୍ଚିତ୍ର "ଦ ୱାଟରଫଲ୍' ବନ୍ୟ ସଂରକ୍ଷଣ , ଲୋପ ପାଇଯାଉଥିବା ଝରଣା ଉପରେ ପର୍ଯ୍ୟବେସିତ ।\nସୋଆର କାର୍ଯ୍ୟକାରୀ କୁଳପତି ପ୍ରଫେସର ପ୍ରଦୀପ୍ତ କୁମାର ନନ୍ଦଙ୍କ ଅଧ୍ୟକ୍ଷତାରେ ଆୟୋଜିତ ଏହି କାର୍ଯ୍ୟକ୍ରମରେ ଅନେକ ବରିଷ୍ଠ ମହିଳା ପ୍ରଫେସର ଏବଂ ଫାକଲ୍ଟି ବକ୍ତବ୍ୟ ରଖିଥିଲେ ।\nପ୍ରଫେସର ନନ୍ଦ କହିଥିଲେ ଯେ ନିକଟରେ ନୂଆଦିଲ୍ଲୀରେ ଆୟୋଜିତ ନ୍ୟାସନାଲ୍ ଲିଡରସିପ୍ ସମିଟ୍ ଅନ୍ ୱିମେନ୍ ଆଣ୍ଡ ଏଜୁକେସନ୍ କାର୍ଯ୍ୟକ୍ରମରେ ସୋଆ ମହିଳାଙ୍କ ଶିକ୍ଷା କ୍ଷେତ୍ରରେ ସବୁଠାରୁ ପସନ୍ଦଯୋଗ୍ୟ ବିଶ୍ୱବିଦ୍ୟାଳୟ ଭାବେ ପୁରସ୍କୃତ ହୋଇଛି ।\nବିଜ୍ଞାନ କ୍ଷେତ୍ରରେ ମହିଳାଙ୍କର ଅବଦାନକୁ ସ୍ମରଣ କରି ପ୍ରଫେସର ନନ୍ଦ କହିଥିଲେ ଯେ ମ୍ୟାରୀ କ୍ୟୁରୀ ହେଉଛନ୍ତି ଏକମାତ୍ର ଗବେଷିକା ଯିଏକି ଫିଜିକ୍ସ ଏବଂ କେମିଷ୍ଟ୍ରି ପାଇଁ ପୃଥକ ଭାବେ ନୋବେଲ୍ ପୁରସ୍କାର ପାଇଥିଲେ ।\nସୋଆ ମଧ୍ୟ ଲିଙ୍ଗଗତ ସମାନତା ଆଣିବା ପାଇଁ ଚେଷ୍ଟା କରୁଛି । ସେଥିପାଇଁ ସୋଆରେ ୪୩ ପ୍ରତିଶତ ଛାତ୍ରୀ ଏବଂ ୩୫ ପ୍ରତିଶତ ମହିଳା ଫାକଲ୍ଟି ଅଛନ୍ତି ବୋଲି ପ୍ରଫେସର ନନ୍ଦ କହିଛନ୍ତି । ସେ କହିଛନ୍ତି ବର୍ତମାନ ଏଭଳି କୌଣସି ସ୍ଥାନ ନାହିଁ ଯେଉଁଠାରେ କି ମହିଳାମାନଙ୍କର ଅସ୍ତିତ୍ୱ ଦେଖିବାକୁ ମିଳୁନି ।\nକାର୍ଯ୍ୟକ୍ରମରେ ଯୋଗ ଦେଇ ପ୍ରଫେସର ମିରା ଦାସ କହିଥିଲେ ଯେ ମହିଳାମାନେ ନିଜ ରାସ୍ତା ନିଜେ ସ୍ଥିର କରିବା ଉଚିତ୍ ।\nଇନଷ୍ଟିଚ୍ୟୁଟ୍ ଅଫ୍ ଡେଣ୍ଟାଲ୍ ସାଇନ୍ସ ଡିନ୍ ପ୍ରଫେସର ନୀତା ମହାନ୍ତି, ଆଇଏମ୍ଏସ୍ ଆଣ୍ଡ ସମ୍ ହସ୍ପିଟାଲ୍ର ଆନାସ୍ଥେସିଓଲୋଜିର କନସଲଟାଣ୍ଟ ଡ. ଅଞ୍ଜଳି ଛୋଟରାୟ , ସୋଆର ଜଏଣ୍ଟ ରେଜିଷ୍ଟ୍ରାର୍ ଡ. ମଧୁବ୍ରତା ମହାନ୍ତି ଏବଂ କାର୍ଯ୍ୟକ୍ରମର କନଭେନର୍ ପ୍ରଫେସର ରେଣୁ ଶର୍ମା ମଧ୍ୟ ଏହି ଅବସରରେ ନିଜର ବକ୍ତବ୍ୟ ରଖିଥିଲେ ।
